ए सारी गल्ल सुनिऐ राजकमारै दा मत्था ठन्केया ते ओ सिद्दा अपने म्हैलेंगी परतोआ। ओ राजकमारी दे गलेच् हार पेदे दिक्खियै सारी गल्ल समझी गेआ। उस रातीं जिसलै राजकमारी सुत्ती तां राजकमारा नै ओदे गले चा हार कड्डियै म्हैलें दे बाह्र निकली गेआ ते फिरी जंगलै च आनिऐ उस्सै रुख्खै हेठ आई बैठा जित्थें उसनै तोते ते मैनां दिआं गल्लां सुनिंआं हां। पर अज्ज उत्थें कोई पक्खरू नेईं हा बैठे दा। राजकमार सोचै दा हा जे अज्ज ओदा मित्तर धर्मू हुंदा तां गल्ला दा भेत लगदा। अज्ज ओ धर्मू गी मारने आले कीते दे बुरे कम्मा लेई पशेमान होआ करदा हा। अग्गें गल्ला दा भेत पता नेईं लग्गने करिऐ ओ उस दिन इन्ना नराश होआ जे संञ हुंदे ओ आत्महत्या करने गी तेआर होइ गेआ ते दरेया आले पासे गी चली पेआ। दरेया दै कंढै पुज्जिऐ राजकमारै उस हारा गी इक्क कुप्पड़ा उप्पर रखी ओड़ेआ।